港鐵喺紅磡站舉行短期展覽「站見」,展出「黃頭」、「烏蠅頭」等退役列車同埋相關物品等。一眾行政會議非官守議員今日(22號)就率先去到展覽參觀,召集人葉劉淑儀就喺社交網站話,參觀期間聽住港鐵職員嘅細心講解,就好似置身時光隧道咁,一邊緬懷昔日旅程,一邊感受發展嘅變遷。
相信展覽滿足到鐵路迷
葉太喺社交網站貼出多張相,包括佢坐喺俗稱「黃頭」嘅九鐵第一代電氣化列車車廂,佢就提到當年部分車卡設有煙灰缸及小餐枱,行車期間仲有服務員向乘客賣雞髀等小食,相信同當年車速慢、車程長有關,仲話依稀記得當年同媽媽搭火車去羅湖返內地探親時,服務員喺車廂賣雞髀嘅情景。
葉太又話,參觀完個展覽都覺得港鐵的確花盡心思,展出好多有趣展品、鐵路歷史同小故事,而佢哋參觀之後更獲贈一套復刻版車飛,佢相信呢個展覽同豐富嘅展品,一定滿足到一班鐵路迷。